text:
“Jehofa Ntetla ke go Direle Tlhe”
“Jehofa Ntetla ke go Direle Tlhe”
Jaaka go boletse Danielle Hall
Fa ke ne ke le mosetsanyana yo monnye, ke ne ke rata go etela Nanna, yo o neng a nna go bapa le rona. Letsatsi le letsatsi o ne a a robala go sekaenyana motshegare. Fa e le gore ke ne ke mo etetse ka nako eo, re ne re a tle re nne mmogo mo bolaong fa a ntse a mpalela dipolelo tsa Baebele. Gantsi o ne a tle a ntheye a re: “Le ka motlha o se ka wa lebala gore Jehofa o a go rata. Mme fa le wena o mo rata, o tla go tlhokomela ka metlha.” Mafoko a gagwe a ne a nwelela mo mogopolong le mo pelong ya me.
NANNA o ne a tlhokafala ka 1977, fa ke ne ke le dingwaga di le nnè. E ne e le mongwe wa Basupi ba ga Jehofa, jaaka ba losika botlhe ba ga Rre ba ba neng ba nna kwa motseng wa gaetsho kwa Moe, kwa Australia. Batsadi ba me e ne e se Basupi, mme Rre o ne a ba rata. Moragonyana lelapa la gaetsho le ne la fudugela kwa Tintenbar, motsana mongwe gaufi le lebopo la New South Wales. Fa re le koo, nna le nkgonne e bong Jamie re ne re a tle re ye kwa dipokanong tsa Basupi le Rre.
Fa ke ne ke le dingwaga di le robedi, batsadi ba me ba ne ba kgaogana. Rre o ne a boela kwa Moe, mme nna le Jamie re ne ra sala le Mmè. O ne a sa kgatlhegele Baebele mme o ne a sa batle gore re ye kwa dipokanong tsa Basupi. Seno se ne sa dira gore ke hutsafale thata. Ke ne ka akanya thata ka mafoko a ga Nanna a a neng a nweletse mo pelong ya me. Ke ne ke itse gore tota ke rata Jehofa! Mme ke ne ke batla go mo direla. Ka jalo, ke ne ka rapela Jehofa mme ka mmolelela gore le nna ke mongwe wa Basupi ba gagwe. Jamie le ene o ne a ikutlwa ka tsela eo.
Diteko Kwa Sekolong
Ka bonako morago ga foo, morutabana mongwe o ne a kopa ngwana mongwe le mongwe mo tlelaseng gore a biletse leina la bodumedi jwa gagwe kwa godimo gore a tle a kwale mo bukeng e e nang le lenaane la maina a rona. Fa e nna sebaka sa ga Jamie go bua, o ne a bua ka lentswe le le kwa godimo le le utlwalang sentle a re “Basupi ba ga Jehofa.” Morutabana o ne a emisa go kwala mme a mo kopa gore a boeletse karabo ya gagwe, mme o ne a dira jalo. Morutabana o ne a re: “Ga ke akanye jalo, ke tla boela mo go wena moragonyana.” Fa e ne e le sebaka sa me, le nna ke ne ka buela kwa godimo ka re, “Basupi ba ga Jehofa.” E re ka go ne go bonala sentle gore morutabana o ne a betilwe ka pelo, o ne a ya go bitsa mogokgo wa sekolo.
Mogokgo o ne a bolela jaana a tlhomamisegile: “Ke na le dipampiri tsa lenaane la maina a lona fano, mme batsadi ba lona ga ba lo kwadisa jaaka Basupi ba ga Jehofa.” Re ne ra araba ka maitseo ra re: “Mme ke jone bodumedi jo re bo latelang.” Ene le morutabana ga ba ise ba ke ba tlhole ba tsosa kgang eo gape.
Kwa sekolong ke ne ka leka go bua le bana ba ke tsenang le bone mo tlelaseng ka kitsonyana e ke neng ke na le yone ka Baebele. Ke ne ka tsamaya ka Buka ya Me ya Dipolelo Tsa Bibela e ke neng ke a tle ke e balele mosetsanyana mongwe yo o neng a dumela mo Modimong dipolelo tsa teng. * Mme e re ka ke ne ke leka go tshela ka melao ya Bokeresete, ke ne ke sa ratiwe, mme ka dinako tse dingwe ke ne ke ikutlwa ke jewa ke bodutu thata.
Ke ne ke rapela Jehofa ka metlha le ka tlhoafalo mo e leng gore o ne a nna tsala ya me e kgolo. Letsatsi le letsatsi fa ke tswa sekolong, ke ne ke nna mo bolaong jwa me mme ke bolelela Jehofa ka dilo tse di diragetseng ka letsatsi leo, ke mmolelela sengwe le sengwe ka botlalo. Ke ne ke lela gantsi. Ke ne ka kopa jaana dikeledi di ntse di tshologa: “Jehofa ntetle gore ke go direle mmogo le batho ba gago tlhe.” Gantsi fa ke sena go rapela ke ne ke ikutlwa botoka thata.
Lekwalo le le Ileng la Nnonotsha
Fa ke le dingwaga di le lesome, Jamie o ne a boela kwa Moe go ya go nna le Rre. Mme ke ne ka ikutlwa ke kgapetswe kwa thoko semoyeng le go feta. Morago ga foo, fa ke ne ke etetse kwa ntlong ya moagisani mongwe, ke ne ka bona dimakasine tse di gatisitsweng ke Basupi ba ga Jehofa. Ka boitumelo ke ne ka tshwara aterese ya ofisi ya lekala e e mo lefelong la rona ka tlhogo mme ka itlhaganelela kwa gae go e kwala. Ke ne ka kwalela lekala lekwalo le le tswang pelong ke tlhalosa seemo sa me mme ke kopa thuso ya semoya. Karabo ya bone e e neng ya nkama pelo ya ditsebe tse pedi, e e neng e kwaletswe nna fela, e ne ya dira gore matlho a me a seke dikeledi. Ke ne ke na le bosupi jwa gore ke ne ke le botlhokwa mo go Jehofa!
Lekwalo leo le ne la nkgothaletsa gore ke etse tumelo ya mosetsanyana wa Moiseraele yo o neng a nna motlhanka wa ga Naamane, molaodi wa masole mo motlheng wa Baebele. Le fa e ne e le motshwarwa e bile a le kgakala le motse wa gagabo, o ne a nna a le gaufi le Modimo wa gagwe e bong Jehofa. Mme ka go bua ka bopelokgale ka tumelo ya gagwe, o ne a itshupa gore ke mosupi wa gagwe wa mmatota.—2 Dikgosi 5:1-4.
Lekwalo leo le le neng le tswa kwa lekaleng le ne la oketsa jaana: “Jaaka mosetsanyana yo mmotlana, o tshwanetse wa direla Jehofa ka go utlwa batsadi ba gago le ka go dira ka natla kwa sekolong. Mme gape, o tlhoka go nna gaufi le Jehofa ka go rapela le ka go ithuta.” Fa le konela, lekwalo leo le ne la re: “Danielle, gakologelwa gore le fa re ka tswa re nna kwa kae, Jehofa ka metlha o gaufi le rona. Re a itse gore o dumela seno.” (Baroma 8:35-39) Lekwalo leo, le gone jaanong le onetseng, le sa ntse le le kafa pele mo Baebeleng ya me. Ke le badile gantsi go ralala dingwaga mme ga go ise go ke go direge le ka lekgetlho le le lengwe gore ke dire jalo ke sa tsholole dikeledi.
Ka bonako morago ga foo, ke ne ka amogela lekwalo le lengwe. Le ne le tlhalosa gore rre o ne a rulagantse gore ke amogele dimakasine tsa Tora ya Tebelo le Tsogang! ka poso. Ke ne ka itumela thata! Ke ne ke na le dijo tsa semoya tse ke di amogelang ka metlha. Fa makasine mongwe le mongwe o fitlha, ke ne ke o bala otlhe. Ke sa ntse ke na le dikhopi tsa me tsa ntlhantlha tsa makwalopaka a a botlhokwa ao. Mo e ka nnang ka yone nako eno, mogolwane mongwe wa Mokeresete wa phuthego ya lefelo la rona o ne a nketela. Le fa maeto a gagwe a ne a le makhutshwane, a ne a kgothatsa thata.
Diphetogo di Dira Gore ke Gatele Pele
Le fa seemo sa me sa semoya se ne se tokafetse, ke ne ke sa ntse ke eletsa go obamela Jehofa ka kgololesego. Ka jalo, fa ke nna dingwaga di le 13, ke ne ka kopa Mmè gore a nka ya go nna le Rre. Ke ne ke rata Mmè thata, fela jaaka le ene a ne a nthata, mme ke ne ke ikemiseditse go direla Modimo. E rile a dumela, ke ne ka boela kwa Moe mme ka simolola go ithuta Baebele mo phuthegong ya lefelo leo. Ka tetla ya ga Rre, nna le Jamie re ne ra ba ra ya kwa dipokanong tsotlhe. Basupi ba lefelo leo ba ne ba dira matsapa go re thusa. Nna le Jamie re ne ra gatela pele semoyeng ka bonako mme moragonyana re ne ra kolobediwa re latelana ka dikgwedi di se kae. Ee, thapelo ya me ya fa ke ne ke sa le ngwana e ne e arabetswe. Ke ne ke direla Jehofa mmogo le batho ba gagwe!
Mme ka nako e e tshwanang, ke ne ka nna le kamano e e kgethegileng le monna wa ga rakgadi le rakgadi e bong Philip le Lorraine Taylor, ba le bone ba neng ba le mo Phuthegong ya Moe. Ba ne ba ntshwara jaaka morwadiabone. Fa ba ne ba fudugela kwa setlhaketlhakeng sa Bougainville, kwa Papua New Guinea, go ya go direla kwa go nang le tlhokego e kgolo gone ya bareri ba Bogosi, ke ne ka dumela ka bonako fa ba ne ba ntaletsa go tsamaya le bone. Ke ne ke le dingwaga di le 15 fela, mme Rre le Mmè ba ne ba dumela gore ke tsamaye.
Kwa Bougainville ke ne ka tsweletsa dithuto tsa me tsa sekolo pele ka poso. Mo godimo ga tiro ya me ya sekolo, ke ne ke dirisa nako e ntsi ke rera. A bo go itumedisa jang ne go bereka le barongwa le babulatsela! Batho ba lefelo leo e ne e le batho ba ba boikokobetso thata ba nkileng ka kopana le bone mme ba le bantsi ba bone ba ne ba rata go ithuta Baebele.
Moragonyana mo go one ngwaga oo go ne ga nna le dikhuduego tsa dipolotiki mme go ne ga nna kotsi gore ke tswelele ke nna koo. Fa ke tsamaya kwa setlhaketlhakeng se sennye seo se se nang le batho ba ba kgatlhang go ne go hutsafatsa. Fa sefofane se sennye se ntse se tlhatloga, ke ne ka bona monna wa ga rakgadi e bong Philip a eme mo lebaleng la difofane a ntse a ntsamaisa sentle. Fa ke ntse ke lela thata, ke ne ka kopa Jehofa mo pelong gore a ntetle gore ka letsatsi lengwe ke nne morongwa kwa nageng e sele.
Dithapelo Tse Dingwe Tse di Arabelwang
Fa ke setse ke boetse kwa Australia, ke sena go fetsa sekolo, ke ne ka tsenela thapiso ya go ithutela tiro ya mo ofising kwa femeng nngwe e e kafa molaong. Ka nako eo, Rre o ne a nyetse gape mme o ne a tlhokomela lelapa le legolo la lenyalo la bobedi. Jamie o ne a nna le Mmè. Ka nakwana ke ne ke ntse ke refosana go nna kwa batsading ba me boobabedi. Botshelo bo ne bo bonala bo raraane. Ke ne ke tlhoka go tlhofofatsa botshelo jwa me le go tlhoma mogopolo mo dilong tsa semoya. Ka jalo, ka 1994, ke ne ka tsenela bodiredi jwa nako e e tletseng kwa Moe ke le mmulatsela.
Ke ne ke itumetse gape. Ditsala tsa me e ne e le basha ba phuthego ba ba ratang dilo tsa semoya mme ba ntshegetsa thata. Tota e bile, ka 1996, ke ne ka nyalana le mongwe wa bone—Will, monna yo o bonolo, yo o pelonomi e bile a ikokobeditse, yo o neng a nna tshegofatso ya mmatota e e tswang go Jehofa.
Re ne ra tlwaela botshelo jwa lenyalo mme go ne go bonala boitumelo jwa rona bo feletse. Ka letsatsi lengwe Will o ne a fitlha kwa gae a tswa go bereka le molebedi yo o etang yo o neng a etetse diphuthego mo lefelong la rona. Fa a sena go dira gore ke nne fa fatshe, o ne a mpotsa gore, “A o ne o ka rata go fuduga go ya go thusa kwa phuthegong e nngwe?” Mo pelong ya me ke ne ka re ee ka bonako. Le fa go ntse jalo, ka tsela ya go dira metlae, ke ne ka mmotsa jaana: “Kae? Kwa Vanuatu? Kwa Fiji?” Fa a nkaraba ka gore “Morwell,” ke ne ka goa ka re, “Mme ke gaufi fela fa le rona!” Ka bobedi jwa rona re ne ra tshega mme ra dumalana gone fela foo gore re tla itumelela go fudugela kwa phuthegong e e gaufi le rona go ya go nna babulatsela.
Dingwaga tse tharo tse di latelang kwa Morwell e ne e le tse di itumedisang le tse di nang le matswela. Go ne ga direga gape sengwe se re neng re sa se lebelela. Re ne ra amogela taletso go tswa kwa ofising ya lekala ya kwa Australia ya Basupi ba ga Jehofa ya gore re nne babulatsela ba ba kgethegileng. Kabelo ya rona e ne e le kae? Kwa East Timor, naga e nnye e e kwa ntlheng ya botlhaba jwa ditlhaketlhake tse dinnye tsa Indonesia. * Matlho a me a ne a tlala dikeledi. Ke ne ka leboga Jehofa go bo a arabile dithapelo tsa me tsotlhe. Ga a ka a nkamogela fela go nna motlhanka wa gagwe mme gone jaanong nna le monna wa me re kgona go dira mmogo kwa nageng e sele.
Go Direla Kwa Moseja
Re ne ra fitlha kwa Dili, e e leng motsemogolo ka July 2003. Phuthego ya Dili—e e leng yone fela mo nageng eo—e ne e na le babulatsela ba ba kgethegileng ba le 13 ba ba tswang kwa Australia le Basupi ba ba sekaenyana ba lefelo leo. Bakaulengwe le bokgaitsadi ba kwa Timor ba ne ba humanegile thata, bontsi jwa bone ba latlhegetswe ke dithoto tsa bone le ba malapa a bone ka nako ya ntwa ya selegae ya dingwaga di le 24 e e neng ya khutla ka 1999. Mme ba le bantsi ba ile ba itshokela kganetso e e boima ya ba malapa ka ntlha ya bodumedi jwa bone jo bosha. Le fa go ntse jalo, le fa ba ne ba lebane le diteko le khumanego, ba ne ba humile semoyeng e bile ba itumetse.—Tshenolo 2:8, 9.
Re ne ra lemoga gore bontsi jwa batho ba kwa Timor ba ne ba boifa Modimo e bile ba tlotla Baebele. Mme go ise go ye kae, re ne re na le dithuto tse dintsi tsa Baebele tse re neng re sa di kgone tsotlhe! Mme morago ga nakwana bangwe ba baithuti ba rona ba ne ba dira mmogo le rona e le bakaulengwe le bokgaitsadi ba ba kolobeditsweng. Go bona ba gatela pele semoyeng go ile ga re itumedisa thata.
Mme ka 2006, go ne ga nna le dikhuduego gape kwa Dili. Dikgotlhang tse di neng di le fa gare ga ditso di ne tsa felela e le ntwa ya mmatota. Matlo a le mantsi a ne a thukuthiwa kgotsa a fisiwa lore mme Basupi ba koo ba ne ba tshabela kwa matlong a babulatsela ba ba kgethegileng. Ntlo ya rona le jarata e ne ya dirwa kampa ya nakwana ya batshabi mme ka nako nngwe go ne go na le batho ba ba ka nnang lekgolo ba ba neng ba nna le rona! Karatšhe ya koloi ya rona e ne ya nna ntlwana ya boapeelo, ntlwana ya bojelo le Holo ya Bogosi ya nakwana.
Le fa dithunya le dibomo tsa seatla di ne di thunya gaufi le rona, ntlo ya rona ya babulatsela e ne e le botshabelo jwa kagiso. Rona re ne re bona gore Jehofa o a re sireletsa. Letsatsi lengwe le lengwe le ne le simololwa ka motlotlo wa temana ya Baebele. Dipokano di ne di tshwarwa ka tsela ya tlwaelo. Re ne gape re tshwara dithuto tsa Baebele le batho ba ba kgatlhegang.
Fa dibeke di ntse di feta, go ne ga bonala sentle gore go tla nna kotsi gore bakaulengwe ba ba tsholetsweng kwa ntlheng ya botlhaba jwa naga eo ba nne kwa Dili. Ka jalo, Basupi ba ba etelang pele ba ne ba swetsa go tlhoma setlhopha se sesha kwa Baucau, motse o o latelang o mogolo, o o neng o le bokgakala jwa diura di le tharo go tswa kwa Dili. Mme ke ka lebaka leo nna le Will re ileng ra amogela kabelo e ntšha.
Re ne ra fitlha kwa Baucau ka July 2006, mo e ka nnang dingwaga di le tharo morago ga gore re fitlhe kwa East Timor. Setlhopha sa rona se sesha se ne se na le babulatsela ba ba kgethegileng ba le banè le Basupi ba le thataro ba kwa Timor. Bakaulengwe le bokgaitsadi bao ba ne ba tlogetse dithoto tsa bone tsotlhe kwa Dili, mme le fa go ntse jalo, ba ne ba sa ntse ba itumetse thata. Re ne re kgatlhwa thata ke boikanyegi jwa bone le moya wa bone wa go intsha setlhabelo!
Nna le Will re sa ntse re direla mo Baucau. Re rata kabelo ya rona mme re e tsaya e le tshegofatso e nngwe e e tswang kwa go Jehofa. Fa ke akanya ka dilo tse di fetileng, ke kgona go bona gore Nanna o ne a bua boammaaruri. Jehofa o ile a ntlhokomela ka dinako tsotlhe go ralala dingwaga. Ke nna ke mo leboga go bo a ile a ntetla go nna le tshiamelo ya go mo direla mmogo le batho ba gagwe. Mme gape ke lebeletse pele go bona Nanna gape mo tsogong ya baswi. Ka nako eo, ke tla mo leboga go bo a ile a nnaya selotlolo sa go bula kgoro ya go bona botshelo jo bo itumedisang le jo bo kgotsofatsang.
[Dintlha tse di kwa tlase]
^ ser. 9 E gatisitswe ke Basupi ba ga Jehofa.
^ ser. 25 Naga eno e bidiwa East Timor ke batho ba ba buang Seesemane, mme e itsege gape e le Timor-Leste.
[Setshwantsho mo go tsebe 26]
Ke na le Nanna
[Setshwantsho mo go tsebe 28, 29]
Ke na le monna wa me e bong Will


c: text/html

text:
A Modern Tswana language dictionary for young children: 0 to 9 years old. Look up simple Tswana language words and translate between Tswana - English, today.
- kolobe nom
- schweinefleisch
- kolobe adj
- nass
- kolobe nom
- Schwein
- kolobe phrase
- Schwein
- kolobe phrase
- schweinefleisch
- kolobe phrase
- nass
Tswana Word of the Day: Register free
Greetings in Tswana: dumela ke a leboga ke kopa maitshwarelo nyaya tsamaya sentle .
Latest: -abone -agago -agagwe -alona -arona Mopitlwe Petere Setswana Yuropa apaya atamela baakanya moriri bantsi batho boalong bogale bogolo bogologolo boikanyegi boikarabelo boikgodiso boima boitshepo boleele boleo bolwetsi bona bonako bontsha bophara jwa bora bosa bosigo botaki bothata botho botlhale botlhoko botlhokwa botsa botshelo botsogo botswerere jwa bua bupi calculus cerium di-lobster diabolo diaparo dibakateria dieie dierekisi dihele dihoromone dikgakologo dikgang dikgaogano dikgotlhang dikhutlong dilaboratori dimi dinaka dinawa dinkwe dintlha dintsi dipalangwa dipalo diphilo diphologolo diporotone dire dirise dirwe ditatofatso ditlhako ditlhong ditsala ditshenyegelo dituediso dolofine dumedisa dumela e elemente enkele epa er etelela pele eteletswe pele fela felo fetola fetsa filime fitlhelela fluorine fola foleteng foromo go ithuta gobatsa gola gontsi gore goroga haeterojene hamole heliamo helikopotara ikhutse ile imeile inola isagwe italy ithuta jaaka jaanong ka ka gore ka tsweetswee kae kagiso kago kaliki kamogelo kamore ya borobalo karata ke ke a leboga ke kopa maitshwarelo kgaitsadi kgaolotlhopho kgatelopele kgathalesega kgethegileng kgetsana kgetsi kgolegelo kgolegelong kgololesego kgopolo kgotlatshekelo kgwedi khamera khapete khemiseteri khoukhou khudu khumo kitso kolobe konopo kopanele kota laola lediri lefatshe lefatsheng lefele lefufa legodimo leina lekgoa lelapa leokwane loapi lona lotlhe manobonobo mapodise maragong marapo mariga matonkomane matseno mekgwa mekoro mme mmele mogote mokaulengwe mola molodi monna monwana morwa morwadi mosadi motho motsadi motshameki ngwana ntlwana ya botlhapelo o oli opa diatla peba pina polokelotshedimosetso porojeke puo rata rra se-twi sefatlhego sekolo sephiri serolwana setshwantsho sofa some le borobedi some le borobongwe some le bosupa taelo thulaganyo tlala tlhogo tlhotlheletsong tlhwatlhwa tlotla tlotlomadiwa tsala tsamaiso tsamaya tsamaya sentle tsebe tsholofelo tshwara tsoga tsoma tswelela tšhokolete utlwa website ya wetse ya mosetsana yotlhe yureniamo zirconium zuu .

robotstxt: allowed

filter: keep


text:
Ke ka Ntlha Yang fa Manyalo a Thubega?
Ke ka Ntlha Yang fa Manyalo a Thubega?
“Bafarasai ba tla kwa go [Jesu], ba ikaeletse go mo raela mme ba re: ‘A go kafa molaong gore monna a tlhale mosadi wa gagwe ka lebaka le fa e ka nna la mofuta ofe?’”—Mathaio 19:3.
BATHO bangwe ba ba neng ba tshela mo motlheng wa ga Jesu ba ne ba belaela gore a manyalo a ka nnela ruri kgotsa gore a a tshwanetse go nnela ruri. Jesu o ne a ba raya a re: “A lo ne lwa se ka lwa bala gore yo o neng a ba bopa go tswa kwa tshimologong o ne a ba dira monna le mosadi a ba a re, ‘Ka lebaka leno monna o tla tlogela rraagwe le mmaagwe mme o tla ngaparela mosadi wa gagwe, mme bobedi jono bo tla nna nama e le nngwe’? Mo e leng gore ga ba tlhole ba le babedi, mme ke nama e le nngwe. Jalo, se Modimo a se kopantseng mmogo a motho ope a se se kgaoganye.” * (Mathaio 19:4-6) Ga go pelaelo gore Modimo o ne a ikaeletse gore manyalo a nnele ruri.
Mo dinageng di le dintsi gompieno, manyalo a palo e e ka nnang diperesente di le 40 kgotsa go feta tsa manyalo otlhe, a a thubega a bo a felela ka tlhalo. A kgakololo ya Baebele malebana le lenyalo e feletswe ke nako? A manyalo a ka tswa a thubega ka gonne thulaganyo ya lenyalo ka boyone e na le bothata?
Akanya ka sekai seno: Malapa a mabedi a reka dikoloi tsa modiro o o tshwanang. Banyalani ba lelapa la ntlha ba tlhokomela koloi ya bone e bile ba e kgweetsa sentle. Koloi ya bone ga e senyege. Banyalani ba lelapa le lengwe bone ga ba iphe nako ya go tlhokomela koloi ya bone mme ba e kgweetsa botlhaswa. Koloi ya bone e a senyega ba bo ba e latlha. Ke eng se se dirileng gore koloi ya banyalani ba bobedi e senyege—a ke bothata jwa koloi kgotsa ke jwa beng ba yone? Ga go pelaelo gore ke jwa beng ba yone.
Ka tsela e e tshwanang, lebaka la go bo manyalo a le mantsi a thubega ga se ka gonne thulaganyo ya lenyalo e na le bothata. Manyalo a le mantsi a a atlegang a bontsha seo. Manyalo a a ntseng jalo a tlisa boitumelo mo banyalaning, mo malapeng le mo setšhabeng. Mme fela jaaka koloi, lenyalo le tshwanetse go tlhokomelwa sentle ka metlha gore le nnele ruri.
Le fa lo ka tswa lo na le malatsi a le mmalwa kgotsa dingwaga di le dintsi lo nyalane, kgakololo ya Baebele e e malebana le kafa lo ka nonotshang lenyalo la lona ka yone ruri e solegela molemo. Ela tlhoko dikai tse di mo ditsebeng tse di latelang.
[Ntlha e e kwa tlase]
^ ser. 3 Baebele e letla batho gore ba tlhalane fela ka ntlha ya boaka.—Mathaio 19:9.


text:
Breast milk
Mashi a lebele ke mashi a a diriwang ke mabele a motho wa mme, a direlwa masea. mashi ke motswedi wa menontshane ya masea a a sa tswang go tsholwa pele ga ba simolola go ja le go sila dijo, masea a magolwane ba ka tswelela ba amusiwa ele gone fela kana go kopantswe le go ja dijo go tswa kgwedi tse thataro fa ngwana a simolola dijo.
Dipoelo[baakanya | edit source]
ngwana yo o ayang mo go mmagwe ke tsela e e tlwaelesegileng ya go bona mashi a lebele, mme mashi a ka gopiwa abo a nowa ka lebotlele,kopi kana leswana. Mashi a lebele a ka fiwa ke mme o sele e seng ene mmagwe ngwana , e ka nna ka go abela mashi a a pompilweng, kana fa mme a amusa ngwana ka lebele la gagwe mme ese ngwana wa gagwe.


text:
Jobe—monna Yo o Nang le Boitshoko le Bothokgami
Jobe—monna Yo o Nang le Boitshoko le Bothokgami
“A o tlhomile pelo ya gago mo motlhankeng wa me Jobe, ka go se na ope yo o tshwanang le ene mo lefatsheng, monna yo o se nang molato e bile a thokgame, a tshaba Modimo e bile a fapoga bosula?”—JOBE 1:8.
1, 2. (a) Jobe o ne a welwa ke masetlapelo afe a sa lebelela? (b) Tlhalosa botshelo jwa ga Jobe pele a welwa ke masetlapelo ano.
GO NE go na le monna yo o neng a lebega a na le letlepu—khumo, maemo, botsogo jo bontle le lelapa le le itumetseng. Mme o ne a welwa ke masetlapelo, makgetlho a le mararo a tlhomagane. Ka bonako fela o ne a felelwa ke khumo, mme bana ba gagwe botlhe ba ne ba bolawa ke diphefo tsa matsubutsubu tse di neng di sa lebelelwa. Moragonyana fela ga foo, o ne a tsenwa ke bolwetse jo bo koafatsang jo bo neng jwa apesa mmele wa gagwe otlhe ka dintho tse di botlhoko. Gongwe o setse o lemoga gore monna yo go buiwang ka ene fano ke Jobe, ene yo go buiwang thata ka ene mo bukeng ya Baebele e e bidiwang ka leina la gagwe.—Jobe, kgaolo 1 le 2.
2 O ne a bolela jaana ka khutsafalo: “E kete nkabo ke ntse jaaka ka nako ya dikgwedi tsa modikologo wa ngwedi tsa bogologolo.” (Jobe 3:3; 29:2) Fa go nna le masetlapelo, motho o gopola metlha e e fetileng. Jobe ene o ne a tshedile botshelo jo bo siameng, a lebega e kete o sireletsegile mo masetlapelong. Batho ba maemo ba ne ba mo tlotla e bile ba kopa kgakololo mo go ene. (Jobe 29:5-11) Le fa a ne a humile, o ne a leba madi ka tsela e e tshwanetseng. (Jobe 31:24, 25, 28) Fa a ne a kopana le batlholagadi kgotsa masiela a tlhoka thuso, o ne a ba thusa. (Jobe 29:12-16) Mme o ne a nna a ikanyega mo mosading wa gagwe.—Jobe 31:1, 9, 11.
3. Jehofa o ne a leba Jobe jang?
3 Jobe o ne a tshela botshelo jwa go tlhoka molato ka gonne o ne a obamela Modimo. Jehofa o ne a re, ga go “ope yo o tshwanang le ene mo lefatsheng, monna yo o se nang molato e bile a thokgame, a tshaba Modimo e bile a fapoga bosula.” (Jobe 1:1, 8) Mme le fa Jobe a ne a tshela ka boikanyegi, masetlapelo a ne a tlhatlhamolola botshelo jwa gagwe jo bo ritibetseng. Dilo tsotlhe tse a neng a di bereketse di ne tsa fela, mme botho jwa gagwe jwa mmatota bo ne jwa lekwa ka gore a utlwisiwe botlhoko, a tlisediwe tlalelo le matshwenyego.
4. Ke ka ntlha yang fa go tla nna mosola go sekaseka teko ya ga Jobe?
4 Gone ke boammaaruri gore Jobe ga se ene fela motlhanka wa Modimo yo o kileng a welwa ke masetlapelo a a mo amang ka namana. Bakeresete ba le bantsi gompieno ba diragaletswe ke dilo tse di tshwanang ka tsela nngwe le tse di diragaletseng Jobe. Ka jalo, go molemo go akanyetsa dipotso tseno tse pedi: Go gopola teko ya ga Jobe go ka re thusa jang fa re welwa ke masetlapelo? Mme teko eno e ka re ruta jang go nna pelotlhomogi mo go ba ba bogang?
Kgang ya Boikanyegi le Teko ya Bothokgami
5. Go ya ka Satane, ke ka ntlha yang fa Jobe a ne a direla Modimo?
5 Kgang ya ga Jobe e ne e sa tlwaelega. Diabolo o ne a tsositse dipelaelo malebana le gore tota ke ka ntlha yang fa Jobe a direla Modimo, mme Jobe o ne a sa itse sepe ka seo. Nako nngwe mo kokoanong ya dibopiwa tsa legodimo, Jehofa o ne a bua ka dinonofo tse di molemo tsa ga Jobe mme Satane ene o ne a re: “A wena ka bowena ga wa tlhoma legora go mo dikologa le go dikologa ntlo ya gagwe le go dikologa sengwe le sengwe se a nang le sone gotlhe fela?” Ka jalo Satane o ne a bontsha gore Jobe o ne a tlhotlhelediwa ke bopelotshetlha, mme ka go rialo a akaretsa batlhanka ba bangwe botlhe ba Modimo. Satane o ne a raya Jehofa a re: “Ntsha seatla sa gago, tsweetswee, o ame sengwe le sengwe se a nang le sone mme o bone gore a ga a na go go tlhapatsa fa pele ga gago.”—Jobe 1:8-11.
6. Satane o ne a tsosa kgang efe ya botlhokwa?
6 Kgang eo e ne e le botlhokwa. Satane o ne a tsosa dipotso ka tsela e Jehofa a dirisang bolaodi jwa gagwe ka yone. A tota go ka kgonega gore Modimo a laole lobopo ka lorato? Kgotsa, jaaka Satane a ne a kaya, a bopelotshetlha ke jone bo tla nnang bo fenya kwa bofelong? Jehofa o ne a letla Diabolo gore a leke Jobe mo kgannyeng eno, a tlhomamisegile gore motlhanka wa Gagwe o tla boloka bothokgami a bo a ikanyege. Ka jalo, Satane ke ene a neng a tlisetsa Jobe masetlapelo a a neng a mo wela a tlhomagane. Fa Satane a sena go palelwa mo ditekong tsa gagwe tsa ntlha, o ne a tlhasela Jobe ka bolwetse jo bo botlhoko. Diabolo o ne a re: “Letlalo mo boemong jwa letlalo, mme sengwe le sengwe se monna a nang le sone o tla se ntsha mo boemong jwa moya wa gagwe.”—Jobe 2:4.
7. Batlhanka ba Modimo gompieno ba lebana jang le diteko tse di tshwanang le tsa ga Jobe?
7 Le fa bontsi jwa Bakeresete gompieno ba sa boge ka selekanyo se Jobe a neng a boga ka sone, mme gone ba welwa ke dipitlagano tsa mefuta e e farologaneng. Ba le bantsi ba a bogisiwa kgotsa ba na le mathata a lelapa. Mathata a itsholelo kgotsa a botsogo a ka nna a dira gore motho a ikutlwe a tlaletswe. Ba bangwe ba swetse tumelo ya bone. Gone ke boammaaruri gore ga re a tshwanela go tsaya fela gore Satane ke ene a re bakelang masetlapelo mangwe le mangwe a re nang le one ka tlhamalalo. E bile tota, mathata mangwe a ka tswa a bakwa ke diphoso tsa rona kgotsa ke seemo sengwe se re se gotsitseng mo batsading ba rona. (Bagalatia 6:7) Mme rotlhe re amiwa ke ditlamorago tse di botlhoko tsa botsofe le masetlapelo a tlholego. Baebele e bontsha sentle gore mo metlheng eno, Jehofa ga a sireletse batlhanka ba gagwe ka kgakgamatso mo matshwenyegong ano.—Moreri 9:11.
8. Satane a ka leka jang go dirisa dipitlagano tse re lebaneng le tsone?
8 Le fa go ntse jalo, Satane a ka nna a dirisa dipitlagano tse re nang le tsone go koafatsa tumelo ya rona. Moaposetoloi Paulo o ne a umaka gore o ne a tshwenngwa ke “mutlwa mo nameng, moengele wa ga Satane,” yo o neng a nna a mo ‘phanya.’ (2 Bakorintha 12:7) Le fa seno e ka tswa e ne e le sengwe se se mo tshwenyang mo mmeleng, jaaka go se bone sentle, kgotsa sengwe se sele, Paulo o ne a tlhaloganya gore Satane a ka dirisa bothata jono le go tshwenyega ka jone go dira gore Paulo a felelwe ke boipelo le bothokgami. (Diane 24:10) Gompieno, Satane a ka nna a tlhotlheletsa maloko a lelapa, bankane ba sekolo kgotsa le e leng dipuso tse di gatelelang go bogisa batlhanka ba Modimo ka tsela nngwe.
9. Ke ka ntlha yang fa mathata kgotsa pogiso di sa tshwanela go re gakgamatsa thata?
9 Re ka atlega jang fa re lebane le mathata a a ntseng jalo? Ka go a tsaya e le sebaka sa go bontsha gore lorato lo re ratang Jehofa ka lone le tsela e re ineelang ka yone mo bolaoding jwa gagwe e tlhomame. (Jakobe 1:2-4) Le fa matshwenyego a rona a ka tswa a bakwa ke eng, go tlhaloganya botlhokwa jwa go ikanyega mo Modimong go tla re thusa gore re nne re tsepame mo kobamelong ya Modimo. Moaposetoloi Petere o ne a kwalela Bakeresete jaana: “Baratwa, lo se ka lwa akabadiwa ke go sha mo go mo gare ga lona, mo go lo diragalelang e le teko, jaaka e kete lo diragalelwa ke selo se se sa tlwaelegang.” (1 Petere 4:12) Mme Paulo o ne a tlhalosa jaana: “Botlhe ba ba eletsang go tshela ka boineelo jwa bomodimo ba le seoposengwe le Keresete Jesu le bone ba tla bogisiwa.” (2 Timotheo 3:12) Satane o sa ntse a tsosa dipelaelo ka boikanyegi jwa Basupi ba ga Jehofa, fela jaaka a ne a dira ka Jobe. Tota e bile, Baebele e bontsha gore Satane o okeditse tsela e a tlhaselang batho ba Modimo ka yone mo metlheng eno ya bofelo.—Tshenolo 12:9, 17.
Ga a Tlhaloganye Dilo Sentle Mme o Newa Kgakololo e e Seng Yone
10. Jobe o ne a na le sekgoreletsi sefe?
10 Jobe o ne a na le sekgoreletsi sengwe se rona re se nang sone. O ne a sa itse gore ke ka ntlha yang fa a wetswe ke masetlapelo ano. Jobe o ne a na le maikutlo a a phoso a gore ka tsela nngwe “Jehofa ka boene o [ne a] neile, mme Jehofa ka boene o [ne a] tsere.” (Jobe 1:21) Gongwe Satane o ne a leka ka boomo go dira gore Jobe a akanye gore Modimo ke ene a mo tliseditseng matshwenyego.
11. Tlhalosa kafa Jobe a ileng a tsiboga ka teng fa a welwa ke masetlapelo.
11 Jobe o ne a kgobega marapo fela thata, le fa a ile a gana go tlhapatsa Modimo, jaaka mosadi wa gagwe a ne a mo rotloetsa gore a dire. (Jobe 2:9, 10) O ne a re, ‘Baikepi ba lebega ba atlega thata go mpheta.’ (Jobe 21:7-9) O ka tswa a ne a ipotsa a re, ‘Modimo o nkotlhaelang?’ Go na le dinako tse ka tsone a neng a eletsa go swa. “E kete o ne o ka mphitlha mo Sheole, wa mpaya mo sephiring go fitlha bogale jwa gago bo boela morago!”—Jobe 14:13.
12, 13. Mafoko a balekane ba ga Jobe ba bararo a ne a mo ama jang?
12 Jobe o ne a na le balekane ba bararo ba ba neng ba mo etela, jaaka e kete ba tlile “go mo utlwela botlhoko le go mo gomotsa.” (Jobe 2:11) Le fa go ntse jalo, ba ne ba itshupa e le “bagomotsi ba ba letshwenyo.” (Jobe 16:2) Jobe o ka bo a ile a solegelwa molemo fa nkabo a nnile le balekane ba a ka ba bulelang mafatlha a ba anegela mathata a gagwe, mme balekane bano ba bararo bone ba ne ba okeletsa Jobe go tlhakana tlhogo le go utlwa botlhoko.—Jobe 19:2; 26:2.
13 Go a utlwala go bo Jobe a ne a ka ipotsa a re: ‘Ke dirileng? Ke eng fa ke welwa ke masetlapelo a a kana kana?’ Balekane ba gagwe ba ne ba mo naya dikarabo tse di latlhang tota. Ba ne ba tsaya gore Jobe o ne a ipaketse mathata ka go dira boleo bongwe jo bo masisi. Elifase o ne a botsa a re, “Ke mang yo o se nang molato yo o kileng a nyelela? . . . Go ya ka se ke se boneng, ba ba logang maano a se se utlwisang botlhoko le ba ba jalang matshwenyego ba tla a roba.”—Jobe 4:7, 8.
14. Ke ka ntlha yang fa re sa tshwanela go tsaya fela gore go boga go bakwa ke boitshwaro jo bo sa tshwanelang?
14 Gone ke boammaaruri gore go ka tsoga mathata fa re jalela nama go na le go jalela moya. (Bagalatia 6:7, 8) Le fa go ntse jalo, mo tsamaisong eno ya gompieno, re ka nna le mathata go sa kgathalesege gore re itshwara jang. Mo godimo ga moo, ga se gore batho ba ba se nang molato bone ga ba welwe ke masetlapelo ape. Jesu Keresete, yo o neng “a sa leswafala, a lomologane le baleofi,” o ne a swa botlhoko mo thupeng ya tlhokofatso, mme moaposetoloi Jakobe o ne a swela tumelo. (Bahebera 7:26; Ditiro 12:1, 2) Dikakanyo tse di phoso tsa ga Elifase le ditsala tsa gagwe tse pedi di ne tsa tlhotlheletsa Jobe gore a buelele leina la gagwe le lentle mme a eme ka la gore ga a na molato. Le fa go ntse jalo, tsela e ba neng ba tatalalela ka yone gore Jobe o ne a tshwanelwa ke go boga e ka tswa e tlhotlheleditse tsela e a neng a leba tshiamiso ya Modimo ka yone.—Jobe 34:5; 35:2.
Go Bona Thuso fa o Lebane le Pitlagano
15. Re tla thusiwa ke go akanya ka tsela efe fa re boga?
15 A go na le sengwe se re ka se ithutang fano? Masetlapelo, bolwetse kgotsa pogiso di ka lebega di lebagane fela le rona. Batho ba bangwe ba ka lebega ba sa welwe ke mathata a a ntseng jalo. (Pesalema 73:3-12) Ka dinako tse dingwe, re ka nna ra tshwanelwa ke go ipotsa dipotso tseno tsa botlhokwa: ‘A tsela e ke ratang Modimo ka yone e ntlhotlheletsa go mo direla le fa go ka nna jang? A ke eletsa go dira gore Jehofa a kgone “go fetola ene yo o mo kgobang?”’ (Diane 27:11; Mathaio 22:37) Le ka motlha ga re a tshwanela go letla batho ba ba buang ba sa akanya ba re dira gore re belaele gore Rraarona yo o kwa legodimong o tla re thusa. Mokeresete mongwe yo o ikanyegang yo o neng a tshwerwe ke bolwetse jo bo sa foleng ka dingwagangwaga o kile a re: “Ke itse gore sengwe le sengwe se Jehofa a se letlang, ke tla kgona go se itshokela. Ke a itse gore o tla mpha maatla a ke a tlhokang. O tlhola a a mpha.”
16. Lefoko la Modimo le thusa jang batho ba ba lebaneng le mathata?
16 Fa go tliwa mo maanong a ga Satane, re tlhaloganya sengwe se Jobe a neng a sa se tlhaloganye. “Ga re ba ba se nang kitso ka maano a gagwe.” (2 Bakorintha 2:11) Mo godimo ga moo, re na le letlotlo la botlhale jo re ka bo dirisang. Baebele e na le dipego tsa banna le basadi ba ba ikanyegang ba ba ileng ba itshokela mefuta yotlhe ya mathata. Moaposetoloi Paulo, yo o neng a boga go feta ba bantsi o ne a kwala jaana: “Dilo tsotlhe tse di neng tsa kwalwa go sa le pele di ne tsa kwalelwa go re laya, gore ka boitshoko jwa rona le ka kgomotso ya Dikwalo re nne le tsholofelo.” (Baroma 15:4) Mosupi mongwe kwa Yuropa yo o neng a tsenngwa mo kgolegelong ka ntlha ya tumelo ya gagwe ka ntwa ya bobedi ya lefatshe, o ne a ananya dijo tse a neng a di fiwa tsa malatsi a mararo ka Baebele. A re: “Kananyo eo e ne ya ntsholegela molemo fela thata! Le fa ke ne ke tshwerwe ke tlala, ke ne ka bona dijo tsa semoya tse di ileng tsa nthusa nna le ba bangwe gore re itshokele diteko mo dinakong tseo tsa mathata. Ke sa ntse ke na le Baebele eo le gompieno.”
17. Ke dithuso dife tsa Modimo tse di ka re thusang go itshoka?
17 Kwantle ga kgomotso e re e bonang mo Dikwalong, re na le dithuso tse dintsi tsa Baebele tse di re nayang kaelo e e mosola ya go lebana le mathata. Fa o dirisa Watch Tower Publications Index, go ka direga thata gore o bone boitemogelo jwa Mokeresete ka wena yo o nnileng le teko e e tshwanang le ya gago. (1 Petere 5:9) Gape go ka nna molemo gore o tlotle ka maemo a gago le bagolwane ba ba pelotlhomogi kgotsa Bakeresete ba bangwe ba ba godileng. Mo godimo ga tsotlhe, fa o rapela, o ka thusiwa ke Jehofa le moya wa gagwe o o boitshepo. Paulo o ne a emelana jang le Satane fa a mo ‘phanya’? Ka go ithuta go ikaega ka maatla a Modimo. (2 Bakorintha 12:9, 10) O ne a kwala jaana: “Mo dilong tsotlhe ke na le nonofo ka ntlha ya yo o nnayang maatla.”—Bafilipi 4:13.
18. Bakeresete ka rona ba ka re naya jang kgothatso e re e tlhokang?
18 Ka jalo, thuso e teng, mme le ka motlha ga o a tshwanela go okaoka go e batla. Seane sengwe sa re: “A o itshupile o kgobegile marapo mo letsatsing la matshwenyego? Maatla a gago a tla tlhaela.” (Diane 24:10) Fela jaaka motlhwa o ka ja ntlo e e agilweng ka logong gore e bo e we, go kgobega marapo go ka koafatsa bothokgami jwa Mokeresete. E le gore re fenye kotsi eno, Jehofa o re thusa ka go dirisa ba bangwe ba le bone e leng batlhanka ba Modimo. Moengele mongwe o ne a bonala mo go Jesu mme a mo nonotsha mo bosigong jo a neng a tshwarwa ka jone. (Luke 22:43) Fa Paulo a ne a le mo mosepeleng wa go ya Roma e le legolegwa, o ne a “leboga Modimo mme a kgothala” fa a kopana le bakaulengwe kwa Marekisetsong a Apio le Matlomararo a Boitapolosetso. (Ditiro 28:15) Mosupi mongwe wa kwa Jeremane o sa ntse a gopola thuso e a neng a e newa fa a goroga kwa kampeng ya pogisetso ya kwa Ravensbrück e le mosetsana yo o boi wa dingwaga tsa bolesome. O gakologelwa jaana: “Mokeresete ka nna o ne a mpona fela fa ke goroga mme a nkamogela ka lorato. Kgaitsadi yo mongwe yo o ikanyegang o ne a ntlhokomela, mme a nna jaaka mmè fa go tliwa mo dilong tsa semoya.”
“Itshupe o Ikanyega”
19. Ke eng se se neng sa thusa Jobe go emelana le maiteko a ga Satane?
19 Jehofa o ne a tlhalosa Jobe e le monna yo o neng a “ngangatletse bothokgami jwa gagwe.” (Jobe 2:3) Le fa Jobe a ne a kgobega marapo e bile a sa tlhaloganye gore ke ka ntlha yang fa a boga, ga a ise a ke a okaoke mo kgannyeng ya botlhokwa ya boikanyegi. Jobe ga a ka a itatola sotlhe se a neng a ntse a se tshelela. O ne a ema ka la gore: “Nka se tlose bothokgami jwa me mo go nna go fitlha ke swa!”—Jobe 27:5.
20. Ke ka ntlha yang fa go itshoka go le mosola?
20 Fa re ititeile sehuba fela jalo, seo se tla re thusa gore re nne re bolokile bothokgami mo maemong otlhe—fa re raelwa, re ganediwa, kgotsa re na le mathata. Jesu o ne a raya phuthego ya kwa Semerena a re: “O se ka wa boifa dilo tse o tlogang o di boga. Bona! Diabolo o tla nna a latlhela bangwe ba lona mo kgolegelong gore lo lekwe ka botlalo, le gore lo nne le pitlagano [matshwenyego, tlalelo kgotsa kgatelelo] malatsi a le lesome. Itshupe o ikanyega go ya losong, mme ke tla go naya serwalo sa botshelo.”—Tshenolo 2:10.
21, 22. Fa re le mo pitlaganong, re ka gomodiwa ke go itse eng?
21 Mo tsamaisong eno e e laolwang ke Satane, boitshoko jwa rona le bothokgami jwa rona bo tla lekwa. Le fa go ntse jalo, Jesu o re tlhomamisetsa gore fa re ntse re lebile kwa isagweng, ga re tlhoke go boifa sepe. Selo sa botlhokwa ke gore re ikanyege. Paulo o ne a re, ‘Pitlagano ke ya nakwana,’ mme “kgalalelo,” kgotsa tuelo e Jehofa a re e solofetsang, ke ‘ya bokete jo bogolo thata e bile ke e e sa khutleng.’ (2 Bakorintha 4:17, 18) Tota le pitlagano ya ga Jobe e ne e le ya nakwana fa e bapisiwa le dingwaga tse dintsi tsa boitumelo tse a nnileng le tsone pele le morago ga a lekwa.—Jobe 42:16.
22 Le fa go ntse jalo, ka dinako tse dingwe re ka nna le diteko tse di lebegang di tsaya lobaka lo loleele thata kgotsa re nna le matshwenyego a go lebegang e kete re ka se kgone go a itshokela. Mo setlhogong se se latelang, re tla sekaseka kafa se se diragaletseng Jobe se ka re fang dithuto tse dingwe gape tsa boitshoko ka teng. Re tla batla le ditsela tse re ka nonotshang ba bangwe ka tsone ba ba nang le matshwenyego.
O ka Araba Jang?
• Satane o ne a tsosa kgang efe ya botlhokwa malebana le bothokgami jwa ga Jobe?
• Ke ka ntlha yang fa re sa tshwanela go gakgamala thata fa re lebana le pitlagano?
• Jehofa o re thusa jang go itshoka?
[Dipotso Tsa Thuto]
[Ditshwantsho mo go tsebe 23]
Go dira dipatlisiso, go bua le Bakeresete ba ba godileng, le go bulela Jehofa mafatlha a rona ka thapelo go ka re thusa go itshoka


text:
Jehofa ke “Moduedi Wa ba Ba Mmatlang ka Tlhoafalo”
Jehofa ke “Moduedi Wa ba Ba Mmatlang ka Tlhoafalo”
“Yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.”—BAHEBERA 11:6.
1, 2. Ke eng fa batlhanka bangwe ba ga Jehofa ba lwa le maikutlo a a kgobang marapo?
“KE NA le dingwaga di ka nna 30 ke le Mosupi wa ga Jehofa, mme ga ke ise nko ke ikutlwe ke tshwanelwa ke go nna Mosupi wa ga Jehofa,” go ne ga rialo Barbara. * “Le fa ke ile ka nna mmulatsela e bile ke ile ka newa le dikabelo tse dingwe tse di kgethegileng, ga go epe ya tsone e e neng ya ntira gore ke ikutlwe ke tshwanelwa ke go nna Mosupi.” Keith le ene o bua mafoko a a tshwanang. A re: “Ka dinako tse dingwe ke ile ka ikutlwa ke sa tshwanelege ka gonne batlhanka ba ga Jehofa ba na le mabaka a le mantsi a go itumela, mme nna ke ne ke sa itumela. Seno se ne sa dira gore ke ikutlwe ke le molato e leng se se neng se gakatsa dilo le go feta.”
2 Batlhanka ba le bantsi ba ga Jehofa, ba gone jaanong le ba nako e e fetileng, ba ile ba lwa le maikutlo a a tshwanang le ano. A le wena ka dinako tse dingwe o tle o ikutlwe jalo? O ka nna wa lebana le mathata a a sa feleng fa badumedi ka wena bone ba bonala ba itumetse ba se na mathata. Seo se ka dira gore o akanye gore Jehofa ga a go amogele le gore ga a na sepe le wena. O se ka wa potlakela go nna le maikutlo a a ntseng jalo. Baebele e re tlhomamisetsa jaana: “[Jehofa] ga a a nyatsa le fa e le go ila pogisego ya yo o bogisiwang; mme ga a a mo fitlhela sefatlhego, o ne a utlwa fa a goela kwa go ene a kopa thuso.” (Pesalema 22:24) Mafoko ao a boporofeti a a buang ka Mesia a bontsha gore ga se fela gore Jehofa o utlwa batho ba gagwe ba ba ikanyegang mme gape o a ba duela.
3. Ke eng fa rotlhe re lebana le dikgatelelo tsa tsamaiso eno ya dilo?
3 Ga go ope yo o sa lebaneng le dikgatelelo tsa tsamaiso eno ya dilo—tota le batlhanka ba ga Jehofa. Re tshela mo lefatsheng le le laolwang ke mmaba yo mogolo wa ga Jehofa, e bong Satane Diabolo. (2 Bakorintha 4:4; 1 Johane 5:19) Batlhanka ba ga Jehofa ga ba sirelediwe ka tsela ya kgakgamatso, go na le moo, ke bone ba Satane a ba tlhaselang thata. (Jobe 1:7-12; Tshenolo 2:10) Ka gone, go fitlha nako e Modimo a e beileng e fitlha, re tshwanelwa ke go ‘itshoka mo pitlaganong’ le ‘go nnela ruri mo thapelong,’ re se na pelaelo gore Jehofa o amega ka rona. (Baroma 12:12) Ga re a tshwanela go letla gore re nne le kakanyo ya gore Jehofa Modimo wa rona ga a re rate!
Dikai Tsa Bogologolo Tsa go Itshoka
4. Umaka dikai dingwe tsa batlhanka ba ga Jehofa ba ba ikanyegang ba ba ileng ba itshokela maemo a a ngomolang pelo.
4 Batlhanka ba le bantsi ba ga Jehofa ba ile ba tshwanelwa ke go itshokela maemo a a ngomolang pelo. Ka sekai, Hana o ne a le “moya o bogalaka” ka gonne a ne a se na ngwana—selo se a neng a se tsaya se tshwana le gore Modimo o mo lebetse. (1 Samuele 1:9-11) Fa Elija a ne a setswe morago ke Kgosigadi Jesebele yo o neng a batla go mmolaya, o ne a tsenwa ke poifo mme a rapela Jehofa jaana: “Go lekane! Jaanong tlhe Jehofa, tsaya moya wa me, gonne ga ke botoka mo go borremogologolwane.” (1 Dikgosi 19:4) Moaposetoloi Paulo o tshwanetse a bo a ne a ngomotswe pelo thata ke bosaitekanelang jwa gagwe fa a ne a re: “Fa ke eletsa go dira se se siameng, se se bosula se gone mo go nna.” O ne a oketsa jaana: “A nna motho yo o tlhomolang pelo!”—Baroma 7:21-24.
5. (a) Hana, Elija le Paulo ba ile ba duelwa jang? (b) Re ka gomodiwa jang ke Lefoko la Modimo fa re lwa le maikutlo a a kgobang marapo?
5 Ke boammaaruri gore, Hana, Elija le Paulo ba ile ba itshoka mo tirelong ya ga Jehofa mme Jehofa o ile a ba segofatsa fela thata. (1 Samuele 1:20; 2:21; 1 Dikgosi 19:5-18; 2 Timotheo 4:8) Le fa go ntse jalo, ba ile ba lwa le maikutlo a a farologaneng go akaretsa a kutlobotlhoko, go kgobega marapo le a go boifa. Ka gone, ga re a tshwanela go gakgamala fa ka dinako tse dingwe re nna le maikutlo ano a a ngomolang pelo. Mme gone, ke eng se o ka se dirang fa ditlhobaelo tsa botshelo di dira gore o belaele gore a ruri Jehofa o a go rata? O ka gomodiwa ke Lefoko la Modimo. Ka sekai, mo setlhogong se se fetileng, re ile ra tlotla ka mafoko a ga Jesu a gore Jehofa o badile “meriri ya ditlhogo tsa rona.” (Mathaio 10:30) Mafoko ao a a kgothatsang a bontsha gore Jehofa o amega thata ka mongwe le mongwe wa batlhanka ba gagwe. Gape, gopola setshwantsho sa ga Jesu sa dithaga. Fa Jehofa a tsaya tsia tota le nngwe ya dinonyane tseo tse dinnye e e welang fa fatshe, a ka itlhokomolosa jang maemo a rona?
6. Baebele e ka gomotsa jang batho ba ba lwang le maikutlo a a kgobang marapo?
6 A ruri go a kgonega gore rona batho ba ba sa itekanelang re nne botlhokwa mo matlhong a Mmopi yo o maatla otlhe, Jehofa Modimo? Ee, go a kgonega! Tota e bile, go na le ditemana di le dintsi mo Baebeleng tse di re tlhomamisetsang gore seo se a kgonega. Fa re akanya thata ka ditemana tseno, re ka bua mafoko ano a a ileng a buiwa ke mopesalema: “Fa dikakanyo tsa me tse di tlhobaetsang di ne di ntsifala mo teng ga me, dikgomotso tsa gago di ne tsa simolola go tshwara moya wa me ka tlekeetso.” (Pesalema 94:19) A re akanyetseng mangwe a mafoko ano a a gomotsang a a tswang mo Lefokong la Modimo a a tla re thusang go tlhaloganya ka botlalo gore Modimo o re tsaya re le botlhokwa le gore o tla re duela fa re nna re dira thato ya gagwe.
“Thuo e e Kgethegileng” ya ga Jehofa
7. Ke boporofeti bofe jo bo kgothatsang jo Jehofa a neng a dirisa Malaki go bo bolela ka setšhaba sa gagwe se se tletseng boikepo?
7 Go ne ga nna le maemo a a sa itumediseng mo Bajudeng mo lekgolong la botlhano la dingwaga B.C.E. Baperesiti ba ne ba amogela diphologolo tse di sa tshwanelang mme ba di ntshetsa Jehofa ditlhabelo mo sebesong. Baatlhodi ba ne ba atlhola ka go gobelela. Go ne go tletse ditiro tsa boloi, go bua maaka, tsietso le boaka. (Malaki 1:8; 2:9; 3:5) Malaki o ne a bua boporofeti jo bo gakgamatsang ka setšhaba seno se se neng se tletse ditiro tsa boikepo. Fa nako e ntse e ya, Jehofa o ne a tla boa gape a dira gore batho ba gagwe ba amogelege. Re bala jaana: “‘Ruri ba tla nna ba me,’ go buile Jehofa wa masomosomo, ‘ka letsatsi la fa ke tla bo ke tlhagisa thuo e e kgethegileng. Ke tla ba bontsha bopelotlhomogi, fela jaaka rre a bontsha bopelotlhomogi mo go morwawe yo a mo direlang.’”—Malaki 3:17.
8. Ke eng fa ka tsela nngwe mafoko a Malaki 3:17 a ka dirisiwa le mo boidiiding jo bogolo?
8 Boporofeti jwa ga Malaki bo na le tsela e bo diragadiwang ka yone mo motlheng wa rona mo Bakereseteng ba ba tloditsweng ka moya, ba e leng karolo ya setšhaba sa semoya sa ba ba 144-000. Ruri setšhaba seo ke “thuo e e kgethegileng” kana “setlhopha sa batho ba ba ruilweng,” ke Jehofa. (1 Petere 2:9) Boporofeti jono jwa ga Malaki bo ka kgothatsa le “boidiidi jo bogolo,” jo bo ‘emeng fa pele ga setulo sa bogosi le fa pele ga Kwana, ba apere diaparo tse di telele tse ditshweu.’ (Tshenolo 7:4, 9) Boidiidi jono le batlodiwa ba nna letsomane le le lengwe kafa tlase ga Modisa a le mongwe, e bong Jesu Keresete.—Johane 10:16.
9. Ke eng fa Jehofa a tsaya batho ba gagwe e le “thuo e e kgethegileng”?
9 Jehofa o leba jang batho ba ba tlhophang go mo direla? Jaaka go boletswe mo go Malaki 3:17, o ba leba ka tsela e rre yo o lorato a lebang morwa wa gagwe ka yone. Mme ela tlhoko tsela e e lorato e a tlhalosang batho ba gagwe ka yone—a re ke “thuo e e kgethegileng.” Dithanolo tse dingwe di ranola mafoko ao di re “ba e leng ba me,” “thoto ya me e e tlhwatlhwakgolo” le “mabenyane a me.” Ke eng fa Jehofa a tsaya batho ba ba mo direlang ba le botlhokwa jalo? Lengwe la mabaka ke la go bo e le Modimo yo o anaanelang. (Bahebera 6:10) O atamalana le batho ba ba mo direlang go tswa pelong e bile o ba tsaya ba le botlhokwa thata.
10. Jehofa o sireletsa batho ba gagwe jang?
10 A o na le sengwe se o se tsayang e le thuo ya gago e e kgethegileng? A ga o leke ka bojotlhe go se sireletsa? Jehofa le ene o dira jalo ka ‘thuo ya gagwe e e kgethegileng.’ Ke boammaaruri gore ga a sireletse batho ba gagwe mo ditekong tsa botshelo le mo masetlapelong otlhe. (Moreri 9:11) Le fa go ntse jalo, a ka kgona go sireletsa batlhanka ba gagwe semoyeng e bile o tla dira jalo. O ba naya nonofo e ba e tlhokang gore ba itshokele teko nngwe le nngwe. (1 Bakorintha 10:13) Ka gone, Moshe o ile a raya setšhaba sa Modimo sa bogologolo sa Iseraele a re: “Lo nne pelokgale lo nonofe. . . . Jehofa Modimo wa gago ke ene a gwantang le wena. Ga a kitla a go latlha le fa e le go go tlogela gotlhelele.” (Duteronome 31:6) Jehofa o dirisana le batho ba gagwe ka tsela e e molemo. O ba tsaya e le ‘thuo ya gagwe e e kgethegileng.’
Jehofa ke “Moduedi”
11, 12. Go anaanela ga rona seabe sa ga Jehofa sa go nna Moduedi wa rona go ka re thusa jang go fenya maikutlo a go belaela?
11 Bosupi jo bongwe gape jo bo bontshang gore Jehofa o tsaya batlhanka ba gagwe ba le botlhokwa ke jwa gore o a ba duela. O ile a raya Baiseraele a re: “‘Ntekang, tsweetswee, ka ga seno,’ go buile Jehofa wa masomosomo, ‘gore a ga nkitla ke lo bulela dikgoro tsa morwalela tsa magodimo ke bo ke lo tshololela lesego go fitlha lo sa tlhole lo tlhoka sepe.’” (Malaki 3:10) Ke boammaaruri gore, kgabagare Jehofa o tla duela batlhanka ba gagwe ka botshelo jo bo sa khutleng. (Johane 5:24; Tshenolo 21:4) Tuelo eno e e seng kana ka sepe e bontsha bogolo jwa lorato lwa ga Jehofa le bopelotshweu jwa gagwe. Gape e bontsha gore ruri o tsaya batho ba ba tlhophang go mo direla ba le botlhokwa. Go ithuta go leba Jehofa e le Moduedi yo o pelotshweu go ka re thusa go fenya dipelaelo dipe tse re ka nnang le tsone malebana le kamano ya rona le Modimo. Tota e bile, Jehofa o re kgothaletsa go mo tsaya e le Moduedi wa rona! Paulo o ile a kwala jaana: “Yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.”—Bahebera 11:6.
12 Ke boammaaruri gore re direla Jehofa ka gonne re mo rata—e seng fela ka gonne a re solofetsa gore o tla re duela. Le fa go ntse jalo, ga go phoso e bile ga se bogagapa fa re nna re akanya ka tsholofelo eno ya gore o tla re duela. (Bakolosa 3:23, 24) Jehofa e nna ene yo o tsayang kgato pele e bile o duela batho ba ba mmatlang ka tlhoafalo ka gonne a ba rata le ka go bo a ba tsaya ba le botlhokwa thata.
13. Ke eng fa thekololo e Jehofa a re diretseng yone e le bosupi jo bogolo jwa gore o a re rata?
13 Selo se segolo se se bontshang kafa Jehofa a tsayang batho ba le botlhokwa ka teng ke thekololo e a ba diretseng yone. Moaposetoloi Johane o ile a kwala jaana: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.” (Johane 3:16) Setlhabelo sa thekololo sa ga Jesu Keresete se Jehofa a ileng a re ntshetsa sone ga se dumalane le kgang ya gore Jehofa ga a re tseye re le botlhokwa kana gore ga a re rate. Ee ruri, fa Jehofa a ile a re duelela tlhwatlhwa e kgolo jaana—a ntsha Morwawe yo o tsetsweng a le esi go nna setlhabelo—ruri o tshwanetse a bo a re rata thata.
14. Ke eng se se bontshang kafa Paulo a neng a leba thekololo ka teng?
14 Ka gone, fa go direga gore o nne le maikutlo a go inyatsa, tlhatlhanya ka thekololo. Ee, leba mpho eno e le mpho e Jehofa a go e abetseng ka namana. Ke sone se moaposetoloi Paulo a ileng a se dira. Gopola gore o ile a re: “A nna motho yo o tlhomolang pelo!” Mme go tswa foo a bo a oketsa ka go re: “Ke leboga Modimo ka Jesu Keresete Morena wa rona,” yo o “o nthatileng a ba a ineela ka ntlha ya me.” (Baroma 7:24, 25; Bagalatia 2:20) Paulo o ne a sa itseele kwa godimo fa a ne a bua mafoko ano. O ne a bontsha fela gore o dumela a sa belaele gore Jehofa o mo tsaya a le botlhokwa. Jaaka Paulo, le wena o tshwanetse wa ithuta go tsaya thekololo e le mpho e Modimo a go abetseng yone ka namana. Jehofa ga se Mmoloki fela yo o maatla, mme gape ke Moduedi yo o lorato.
Ela Tlhoko ‘Maano a Boferefere’ a ga Satane
15-17. (a) Diabolo o dirisa jang maikutlo a a sa siamang go re kgoba marapo? (b) Re ka kgothadiwa jang ke se se neng sa diragalela Jobe?
15 Mme gone, o ka nna wa fitlhela go le thata go dumela gore kgothatso e e tlhotlheleditsweng e e mo Lefokong la Modimo le wena e a go ama. O ka nna wa akanya gore tuelo ya go tshelela ruri mo lefatsheng le lesha la Modimo ke selo se batho ba bangwe ba ka se bonang mme wena ga e go tshwanele. Fa o ikutlwa jalo, ke eng se o ka se dirang?
16 Ga go pelaelo gore o tlwaelane le kgakololo eno e Paulo a neng a e naya Baefeso: “Aparang diaparo tse di feletseng tsa tlhabano tse di tswang kwa Modimong gore lo tle lo kgone go ema lo nitame kgatlhanong le maano a boferefere a ga Diabolo.” (Baefeso 6:11) Fa re akanya ka mekgwa ya ga Satane ya go tsietsa, se se tlang ka bonako mo megopolong ya rona ke dilo tse di jaaka, go rata dikhumo le boitshwaro jo bo maswe mme go a utlwala go bo re ka akanya ka tsone. Dilo tseno di ile tsa raela batho ba le bantsi ba Modimo ba bogologolo le ba motlha wa rona. Le fa go ntse jalo, ga re a tshwanela go tlhaetsa matlho leano le lengwe gape le le boferefere la ga Satane—maiteko a gagwe a go dira gore batho ba akanye gore Jehofa Modimo ga a ba rate.
17 Diabolo ke setswerere mo go diriseng maikutlo a a ntseng jalo go dira gore batho ba tlhanogele Modimo. Gopola mafoko a Biledade a neng a a raya Jobe: “Motho yo o nang le go swa a ka nna yo o se nang molato jang fa pele ga Modimo, kgotsa motho yo o tsetsweng ke mosadi a ka nna phepa jang? Bona! Go na le ngwedi, mme ga e phatsime; le dinaledi ka botsone ga di phepa mo matlhong a gagwe. Go tweng he ka motho yo o nang le go swa, yo e leng seboko, le morwa motho, yo e leng seboko!” (Jobe 25:4-6; Johane 8:44) Mafoko ano a tshwanetse a bo a ile a kgoba Jobe marapo tota. Ka jalo o se ka wa letla Satane a go kgoba marapo. Kafa letlhakoreng le lengwe, ela tlhoko maano a ga Satane e le gore o nne le bopelokgale le maatla a go lwa ka natla go dira se se siameng. (2 Bakorintha 2:11) Le mororo Jehofa a ile a tshwanelwa ke go kgalema Jobe, o ile a mo duelela boitshoko jwa gagwe ka go mmusetsa sotlhe se se neng se mo latlhegetse go menagane gabedi.—Jobe 42:10.
Jehofa “o Mogolo go Feta Dipelo Tsa Rona”
18, 19. Modimo “o mogolo go feta dipelo tsa rona” ka tsela efe, mme o itse “dilo tsotlhe” ka tsela efe?
18 Ke boammaaruri gore, go ka nna ga se ka ga nna motlhofo go fenya maikutlo a go kgobega marapo fa a setse a nweleletse kwa teng. Le fa go ntse jalo, moya wa ga Jehofa o ka go thusa kgato ka kgato go fenya ‘dilo tse di nweleletseng kwa teng thata . . . tse di goleditsweng kgatlhanong le kitso ka ga Modimo.’ (2 Bakorintha 10:4, 5) Fa o ikutlwa o fekeediwa ke maikutlo a a kgobang marapo, akanya ka mafoko ano a ga moaposetoloi Johane: “Re tla itse ka seno gore re tswa mo boammaaruring, mme re tla tlhomamisetsa dipelo tsa rona fa pele ga gagwe ka ga selo le fa e le sefe se dipelo tsa rona di ka re bonang molato mo go sone, ka gonne Modimo o mogolo go feta dipelo tsa rona e bile o itse dilo tsotlhe.”—1 Johane 3:19, 20.
19 Mafoko a a reng “Modimo o mogolo go feta dipelo tsa rona” a kaya eng? Ka dinako tse dingwe, pelo ya rona e ka re nyatsa, segolobogolo fa re lemoga bosaitekanelang le makoa a rona. Kana e ka nna ya bo e le gore ka ntlha ya tsela e re godileng ka yone re na le go inyatsa ka tsela e e feteletseng, jaaka e kete ga go sepe se re se dirang se Jehofa a ka se amogelang. Mafoko a ga moaposetoloi Johane a re tlhomamisetsa gore Jehofa o mogolo go feta seo! O kgona go bona ka kwa ga diphoso tsa rona e bile o kgona go lemoga le bokgoni jo re ka tswang re na le jone. Gape o itse maitlhomo le maikaelelo a rona. Dafide o ile a kwala jaana: “O itse popego ya rona sentle, a gakologelwa gore re lorole.” (Pesalema 103:14) Ee, Jehofa o re itse botoka go feta kafa re ikitseng ka teng!
“Serwalo sa Bontle” le “Sethathelela Tlhogo sa Segosi”
20. Boporofeti jwa ga Isaia jo bo malebana le go tsosolosiwa ga naga ya Iseraele bo senola eng ka tsela e Jehofa a lebang batlhanka ba gagwe ka yone?
20 Jehofa o ne a dirisa moporofeti Isaia go naya batho ba gagwe ba bogologolo tsholofelo ya gore naga ya bone e ne e tla tsosolosiwa. Fa batho bano ba ba neng ba kgobegile marapo ba le kwa botshwarong kwa Babelona, ba ne ba tla tlhoka kgomotso le kgothatso eo! Jehofa o ne a bua jaana fa a ne a leba pele kwa nakong ya fa ba tla bo ba boetse kwa nagagaeng ya bone: “O tla nna serwalo sa bontle mo seatleng sa ga Jehofa, le sethathelela tlhogo sa segosi mo seatleng sa Modimo wa gago.” (Isaia 62:3) Ka mafoko ano, Jehofa o ne a tlotla batho ba gagwe le go ba naya seriti. O dirile jalo le ka setšhaba sa gagwe sa Iseraele wa semoya gompieno. Go ntse jaaka e kete o ba goleditse kwa godimo gore batho botlhe ba eletse maemo a bone.
21. O ka dira jang gore o tlhomamisege gore Jehofa o tla go duelela go itshoka ga gago ka boikanyegi?
21 Le fa boporofeti jono bo diragadiwa segolobogolo mo batlodiweng, bo bontsha tsela e e nang le seriti e Jehofa a tshwarang batho botlhe ba ba mo direlang ka yone. Ka gone, fa o na le maikutlo a go belaela, se lebale gore le fa o sa itekanela, Jehofa o go tsaya o le botlhokwa fela jaaka “serwalo sa bontle” le “sethathelela tlhogo sa segosi.” Ka jalo, tswelela pele o itumedisa pelo ya gagwe ka go dira thato ya gagwe ka tlhoafalo. (Diane 27:11) Ka go dira jalo, o ka tlhomamisega gore Jehofa o tla go duelela go itshoka ga gago ka boikanyegi!
[Ntlha e e kwa tlase]
^ ser. 1 Maina mangwe a fetotswe.
A o A Gakologelwa?
• Re “thuo e e kgethegileng” jang mo go Jehofa?
• Ke eng fa go le botlhokwa go leba Jehofa e le Moduedi wa rona?
• Ke ‘maano afe a boferefere’ a ga Satane a re tshwanetseng go a ela tlhoko?
• Modimo “o mogolo go feta dipelo tsa rona” ka tsela efe?
[Dipotso Tsa Thuto]
[Setshwantsho mo go tsebe 26]
Paulo
[Setshwantsho mo go tsebe 26]
Elija
[Setshwantsho mo go tsebe 26]
Hana
[Setshwantsho mo go tsebe 28]
Lefoko la Modimo le na le mafoko a mantsi a a kgothatsang


text:
Tumalano e e Botlhokwa Thata ya go Boa re Kopana Gape
Tumalano e e Botlhokwa Thata ya go Boa re Kopana Gape
KE DIRILE tumalano e e botlhokwa thata le mongwe ya gore re tla boa re kopana gape. Mma ke tlhalose se se dirileng gore nna, mmè yo mmotlana wa kwa Spain, ke dire tumalano eno.
Mo legaeng la batsadi ba me go ne go se na kagiso le kutlwano. Lelapa la rona le ne la aparelwa ke bohutsana jo bo seng kana ka sepe fa kgaitsadiake a ne a swa mo kotsing e e maswe a na le dingwaga di le nnè. Mo godimo ga moo, tsela e e maswe e rre a neng a itshwere ka yone e ne ya dira gore mmè a se ka a itumela mo lenyalong. Le fa go ntse jalo, seo ga se a ka sa mo thibela gore a rute nna le nkgonne melao e e siameng ya boitsholo.
Fa nako e ntse e ya, nkgonne o ne a nyala mme le nna ke ne ka nyalwa. Ka bonako fela morago ga foo, mmè o ne a bolelelwa fa a na le kankere, e kgabagare e neng ya mmolaya. Mme pele a swa, o ne a re tlogelela letlotlo.
Mongwe wa batho ba mmè a neng a tlwaelane le bone o ne a buile le ene ka tsholofelo ya Dikwalo ya tsogo, mme o ne a dumela go tshwarelwa thuto ya Baebele. Mo malatsing a gagwe a bofelo, molaetsa wa Baebele o o nayang tsholofelo o ne wa dira gore botshelo jwa gagwe bo nne le bokao mme wa mo thusa go bona boitumelo.
Nna le nkgonne re ne ra simolola go ithuta Lefoko la Modimo fa re bona kafa molaetsa wa Baebele o neng o thusa mmè ka gone. Ke ne ka kolobediwa go nna mongwe wa Basupi ba ga Jehofa kgwedi pele ke belega ngwanake wa bobedi, mosetsana yo montle yo re neng ra mmitsa Lucía.
Letsatsi la fa ke ne ke kolobediwa le ne le le botlhokwa thata mo go nna. Lengwe la mabaka e ne e le gore jaanong ke ne ke le wa ga Jehofa, e re ka ke ineetse mo go ene gore ke mo direle ka bosakhutleng. Lebaka le lengwe e ne e le gore ke ne nka tlhalosetsa morwaake le morwadiake ba ba rategang ka tumelo ya me.
Le fa go ntse jalo, go ise go ye kae lebaka leno la bobedi le le neng le dira gore ke itumele le ne la kgaupediwa. Fa Lucía a ne a na le dingwaga di le nnè, o ne a simolola go nna le ditlhabi tse di botlhoko mo mpeng. Morago ga diteko di le mmalwa, ngaka e e dirisang kalafi ya marang (radiologist) e ne ya bolela gore go ne go na le tlhagala e e lekanang le namune ka bogolo fa thoko ga sebete sa gagwe. Ngaka e ne ya re Lucía o ne a na le neuroblastoma, e leng tlhagala ya kankere e e golang ka bonako thata. Go tloga ka yone nako eo Lucía o ne a lwa le kankere ka dingwaga di le supa, mme seo se ne se dira gore a robadiwe kwa sepatela malatsi a le mantsi.
Moya wa go Intsha Setlhabelo
Mo dingwageng tseno tse di thata, gantsi Lucía o ne a nkgothatsa ka go ntlamparela le go nkatla ka lorato. Tsela e a neng a itshokela bolwetse jono ka yone e ne ya kgatlha le badiri ba mo sepatela. Ka metlha o ne a rata go dira mmogo le baoki, a ba thusa go isa yokate, matute a maungo le dilo tse dingwe kwa baneng ba ba robaditsweng mo dikamoreng tse dingwe tsa sepatela. E bile baoki ba ne ba naya Lucía baki e tshweu le betšhe e e mo supang e le “mothusa mooki.”
Modiri mongwe wa kwa sepatela o ne a re: “Lucía o ne a nkama pelo. E ne e le ngwana yo o matlhagatlhaga, a rata go dira dilo, e bile a rata go taka. O ne a rata go bua e bile a itshwara segolo tota.”
Lefoko la Modimo le ne la naya Lucía maatla mme la dira gore a ritibale mo maikutlong. (Baheb. 4:12) O ne a tlhatswegile pelo gore, fela jaaka Lefoko la Modimo le solofetsa, mo lefatsheng le lesha “loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.” (Tshen. 21:4) E re ka a ne a kgatlhegela batho ba bangwe, o ne a dirisa sebaka sengwe le sengwe se se neng se mmulegela go ba bolelela molaetsa wa Baebele. Tsholofelo e e tlhomameng ya tsogo e Lucía a neng a na le yone e ne ya mo thusa gore a laole maikutlo a gagwe mme a nne a itumetse, le fa go ne go bonala gore a ka se fole. (Isa. 25:8) O ne a nna a ntse a na le boikutlo jono go fitlha ka letsatsi le a neng a bolawa ke kankere ka lone.
Letsatsi leo ke lone le ke neng ka dira tumalano e e botlhokwa thata ka lone. Lucía o ne a sa kgone le go bula matlho. Rraagwe o ne a mo tshwere ka seatla se sengwe, mme nna ke mo tshwere ka se sengwe. Ke ne ka bua jaana ke buela kwa tlase: “O se ka wa tshwenyega, ga nkitla ke go tlogela. Hema ka bonya. Fa o tsoga o tla ikutlwa o siame. Ga o kitla o tlhola o utlwa botlhoko gape, mme ke tla bo ke na le wena.”
Jaanong ke tshwanetse go boloka tumalano eo. Ke a itse gore go ka se nne motlhofo go leta. Mme gape ke itse gore fa ke ikanya Jehofa ka bopelotelele mme ke nna ke ikanyega mo go ene, ke tla bo ke le gone fa Lucía a tsoga mo baswing.
Se Lucía a re Tlogeletseng Sone
Monna wa me yo e neng e se Mosupi o ne a kgatlhiwa thata ke sekao sa bopelokgale sa ga Lucía mmogo le kemonokeng e e molemo ya phuthego. Ka letsatsi le Lucía a neng a swa ka lone, monna wa me o ne a mpolelela gore o tshwanetse go ikakanya sentle. Dibeke di le mmalwa moragonyana, o ne a kopa mogolwane mongwe mo phuthegong gore a mo tshwarele thuto ya Baebele. Ka bonako fela monna wa me o ne a simolola go tla dipokanong tsotlhe. Ka thuso ya ga Jehofa o ne a tlogela go goga, e leng selo se a neng a ntse a palelwa ke go se dira.
Khutsafalo e ke e baketsweng ke loso lwa ga Lucía ga e ise e fele gotlhelele, mme ke leboga Jehofa thata ka ntlha ya se Lucía a re tlogeletseng sone. Nna le monna wa me re gomotsana ka tsholofelo e e molemolemo ya tsogo, e bile re bona ka leitlho la mogopolo nako e re tla boang re bona Lucía gape ka yone—matlho a gagwe a a tletseng botshelo le marama a gagwe a a nnang le dipobe fa a nyenya.
Masetlapelo a a diragaletseng morwadiake a ne a ama le moagelani yo mongwe fela thata. Ka Matlhatso mangwe mo mosong pula e na, mosadi mongwe yo ngwana wa gagwe a neng a tsena sekolo kwa Lucía a kileng a tsena teng o ne a tla kwa legaeng la rona. O ne a tlhokafaletswe ke morwawe yo mongwe wa dingwaga tse 11, yo o neng a bolailwe ke bolwetse jo bo tshwanang le jwa ga Lucía. Fa mosadi yono a utlwa ka se se diragaletseng Lucía, o ne a batlisisa gore re nna kae mme a re etela. O ne a batla go itse gore ke kgona jang go itshokela loso lwa ga Lucía mme a akantsha gore re dire setlhopha sa batho ba ba ikopantseng gore ba thusane, mme re gomotse bommè ba bangwe ba ba mo maemong a a tshwanang le a rona.
Ke ne ka mo tlhalosetsa gore nna ke setse ke bone kgomotso ya mmatota mo tsholofetsong nngwe e e mo Baebeleng, e e gaisang kgakala tsholofetso epe fela e batho ba ka e dirang. Matlho a gagwe a ne a phatsima ka boitumelo fa ke mmalela mafoko a ga Jesu a a kwadilweng mo go Johane 5:28, 29. O ne a amogela thuto ya Baebele mme ka bonako fela a simolola go nna le “kagiso ya Modimo e e gaisang kakanyo yotlhe.” (Bafil. 4:7) Ka gale fa re ithuta Baebele mmogo, re ema go se kae re bo re ipona re le mo lefatsheng le lesha, re amogela baratiwa ba rona fa ba tsoga mo baswing.
Ee, botshelo jo bokhutshwane jwa ga Lucía bo re tlogeletse sengwe se se tla nnelang ruri. Tumelo ya gagwe e thusitse gore lelapa la rona le direle Modimo ka kutlwano, e bile e dirile gore ke ikemisetse le go feta go nna ke nitame mo tumelong. Ga go pelaelo gore rotlhe ba re swetsweng ke batho ba re ba ratang ba ba ka nnang ba tsosiwa re na le tumalano e e botlhokwa thata ya go boa re kopana le bone.
[Setshwantsho mo go tsebe 20]
Setshwantso sa Paradaise se se takilweng ke Lucía


text:
A Ditlhako Tsa Gago di go Lekana Sentle?
A Ditlhako Tsa Gago di go Lekana Sentle?
“Motho yo o rweleng setlhako ke ene a itseng gore se mmolaya fa kae.”—GO NE GA BOLELA JALO MOTLHALEFI MONGWE WA MOROMA.
O FELELEDITSE leng go reka ditlhako tse disha? A di ne di go lekana sentle? A di ne di go dula sentle? Go go tsere lobaka lo lokae go di tlhopha? Motho yo o neng a bereka mo lebenkeleng kgotsa yo o neng a go lekanya ditlhako tseo, o ne a go thusa go le go kana kang? A o ne o di rekela mokgwa o di dirilweng ka one go sa kgathalesege gore di go dula jang? E re ka o setse o di rwele lobakanyana, o di utlwa di ntse jang gone jaanong? A go na le fa di go bolayang gone?
Go reka ditlhako ga se selo se se motlhofo. E bile go bonala go se motlhofo tota go bona setlhako se se go lekanang sentle. Ke ka ntlha yang fa go ntse jalo?
Go Bona Setlhako Se se Go Lekanang Sentle
Sa ntlha, lenao la gago le legolo ke lefe—la moja kgotsa la molema? A o akanya gore a a lekana? Ga go jalo! Selo se sengwe se o tlhokang go se akanyetsa ke gore lenao lengwe le lengwe le na le dikarolo di le nnè tse o tshwanetseng go di tlhatlhoba fa o itekanya setlhako: go se lekanya o sa gatelela lenao fa fatshe, go se lekanya o gateletse lenao fa fatshe, go se lekanya o bo o tsamayatsamaya ka sone go utlwa gore se go nna jang, le go se lekanya go bona gore se go nna jang mo dithempereitšhareng tse di sa tshwaneng. Ditsela tseno tse nnè di farologana jang?
Buka ya setlhogo se se reng Professional Shoe Fitting e bolela jaana fa e bua ka go lekanya setlhako o sa gatelela lenao fa fatshe: “Ke fa o tsenya lenao mo setlhakong o sa gata sepe (o ntse fa fatshe).” Jaaka fa polelwana, “go se lekanya o gateletse lenao fa fatshe” e tlhalosa, motho o se tsenya mo lenaong a eme ka dinao. Go ema go fetola bogolo jwa lenao le tsela e le bopegileng ka yone. Buka e e nopotsweng fa godimo e bolela jaana: “Fa o ntse fa fatshe tota lenao la gago ke marapo fela le mehihiri di repile, mme di a ‘gagamala’ fa o ema, mo e leng gore jaanong le batla setlhako sa bogolo jo bo farologaneng.” Mme go na le dilo tse dingwe gape tse pedi tse o tshwanetseng go di tlhatlhoba fa o itekanya setlhako.
Go se rwala o bo o dira dilo tse di farologaneng ka sone—o tsamayatsamaya, o taboga, o tlola kgotsa o dira sengwe se se farologaneng ka lenao la gago. Seno se “dira gore bogolo jwa lenao le popego ya lone di fetoge.” Mokgwa wa bonè ke wa go bona gore se go nna jang mo dithemperetšhareng tse di sa tshwaneng, mo go rayang go bona gore setlhako se go nna jang fa leoto le fetofetoga ka ntlha ya mogote, bongola le go fufula. Seno se ka dira gore lenao la gago le buduloge ka diperesente di le 5. Ga go gakgamatse go bo o utlwa go le monate tota go rola ditlhako fa o fitlha kwa gae maitseboa, segolobogolo fa o rwele tse di sa go lekaneng sentle! Mme e bile gantsi batho ba rwala tse di sa ba lekaneng sentle.
Dinao Tsa Gago di Lekanngwa Jang?
Eric o feditse dingwaga di le dintsi a reka ditlhako tsa saese 10 le halofo kgotsa saese 11, tsa bophara jo bo mo magareng. Mo lobakeng loo lotlhe lwa nako, o ntse a aga a tshwenngwa ke lerophi mo monwaneng o monnye, le go golela ga lenala mo teng mo monwaneng o mogolo wa lenao la molema. Ngaka ya gagwe e e berekanang le mathata a dinao e ne ya akantsha gore lenao la gagwe le metiwe ke motho yo o nang le bokgoni jwa go meta ditlhako. Se se neng sa gakgamatsa Eric ke gore setlhako se se mo lekanang sentle, e ne e tshwanetse go nna sa saese 12 le halofo! Ditlhako tsa saese 12 le halofo ke tse di lekanang lenao le le sesane. A mme go meta dikarolo tse pedi fela, e leng boleele le bophara jwa sone, ke sone sotlhe se se batlegang go tlhomamisa gore setlhako se go lekana sentle? O tshwanetse go meta dinao tsa gago jang?
Kwa dinageng tse dingwe, go na le sedirisiwa se se itsegeng thata sa go meta bogolo jwa lenao se se bidiwang Brannock. (Bona setshwantsho.) Se ka dirisediwa go meta dilo di le tharo: boleele jotlhe jwa lenao, sekgala go tswa fa seretheng go fitlha fa marapo otlhe a lenao a kopanang gone, le boatlhamo jwa pato ya lenao. Mme gone, lenao lengwe le lengwe le bopegile ka tsela ya lone e bile ga le lekane le le lengwe. Ke lone lebaka la go bo re itekanya ditlhako pele ga re di reka. Kotsi e letse gone foo. A o kile wa leka go itekanya ditlhako tse o di ratang thata, o bo o fitlhela di le dinnye go se kae mo go wena? Motho yo o berekang mo lebenkeleng a bo a go raya a re, “di tla taologa.” O bo o di reka mme o bo o ikwatlhaela go bo o dirile jalo malatsi kgotsa dibeke di le mmalwa fa o sena go nna o di rwala. O simolola go tswa marophi le lenala la monwana wa gago o mogolo le golela mo teng ga monwana wa gago!
A o Ka Kgona go Bona Tse di go Lekanang Sentle?
A o ka kgona go bona tse di go lekanang sentle? Buka ya setlhogo se se reng Professional Shoe Fitting, ga e dumalane le seo. Ka ntlha yang? “Ka ntlha ya dikgoreletsi di le mmalwa tse o ka se kang wa di kgona. . . . Ga go na motho ope yo o nang le dinao tse pedi tse di lekanang, tse di bopegileng ka tsela e e tshwanang kgotsa tse di tsamayang ka mokgwa o o tshwanang.” Ka jalo, fa e le gore setlhako se lekana lenao la gago le legolo sentle, ga se kitla se lekana le lengwe sentle. “Seno ga se reye gore o ka se kgone go bona ditlhako tse di go lekanang mme se raya gore o tshwanetse go nna kelotlhoko ka go dirisa mafoko, ‘se se go lekanang sentle.’”
Fa o batla go bona gore ditlhako tsa gago di na le bothata fa kae, leba tsa bogologolo tse o nang le tsone. Leba matlhakore kafa teng ga tsone. Ke fa kae fa di onetseng thata? O tla lemoga gore gantsi di onala thata kwa seretheng, kafa morago ga serethe le fa patong ya lonao. Seno se bolelang? Se bolela gore “dikarolo dingwe tsa setlhako ga di tsamaisane sentle le dikarolo dingwe tsa lenao la gago. Dikarolo dingwe tsa sone di onala thata fa tse dingwe tsone di sala di itshiametse fela.”
Tsela e se dirilweng ka yone fa o tsenyang lenao teng le yone e botlhokwa gore di go dule sentle. A o etse tlhoko gore ditlhako di bofiwa ka ditsela tse di sa tshwaneng? Fa o bofa ditlhako ka mokgwa wa bal, diteme tsa tsone di a kopana. Le fa go ntse jalo, fa o na le lenao le legolo, ditlhako tse di bofiwang ka mokgwa wa blucher, di ka go siamela ka gonne diteme tsa tsone ga di kopane. (Bona setshwantsho.) Ke ka ntlha yang fa dintlha tseno di le botlhokwa? Buka e e umakilweng fa godimo ya re: “Gantsi go bolawa ke ditlhako mo diretheng go bakwa ke go bo di bofilwe ka tsela e e gagametseng thata.”
Go Tweng ka Ditlhako Tsa Basadi Tse di Nang le Direthe Tse ditelele?
Go rata ditlhako tse di nang le direthe tse ditelele ga basadi go ama mmele ka ditsela tse di farologaneng. Ditlhako tsa direthe tse ditelele di dira gore o se ka wa ema ka tsela e e tshwanetseng, gantsi di dira gore o obegele kwa pele, mme seno se dira gore o obe mangole gore mmele wa gago o kgone go tlhamalala ka tsela e tshwanetseng. Gape, ditlhako tse di nang le direthe tse ditelele di gagamatsa mesifa ya ditlhafu, mme seno se dira gore mesifa eo e bonale.
Ka jalo, serethe ke sone karolo e e botlhokwa mo setlhakong sa basadi e bile ke sone se ka dirang gore ditlhako di ba dule sentle kgotsa di ba gobatse. Buka e e bidiwang Professional Shoe Fitting, ya re go na le mabaka a le mararo a konokono a a dirang gore ba rwale ditlhako tsa direthe tse ditelele: ‘(1) “go batla go tlhagelela,” jaaka go ikoketsa boleele ka tsone, (2) go bontsha bontle jwa sone—tsela e se dirilweng ka yone le mekgabiso e e leng mo go sone, le (3) go dira gore a lebege a le montle—jaaka fa ditlhako tse di nang le direthe tse ditelele tsa basadi di dira gore ba nne le maoto a mantle.’
Basadi ba tshwanetse go nna kelotlhoko thata go bona gore setlhako se na le serethe se seleele go le kana kang, e leng se se tla bontshang gore serethe seo se imelwa ke mmele fa kae. Fa serethe seo se imelwa ke mmele kwa morago kgotsa kwa pele ga sone, seo se ka nna kotsi. Ka ntlha yang? Ka gonne seo se ka dira gore serethe se robege mme o we botlhoko.
Mo motlotlong o mokhutshwane ono, go a bonala gore go tlhopha setlhako se se go lekanang sentle go tlhoka nako gongwe e bile go ja madi a le mantsi, e re ka go tsaya nako go dira setlhako se se siameng. Mme ditlhako tsa gago di ka ama thata tsela e o ikutlwang ka yone fa o di rwele e bile di ka ama le botsogo jwa gago. Ka jalo, tsaya nako fa o tlhopha setlhako. Tsaya tse di go lekanang sentle. O se ke wa itlhaganela. O se ke wa ya fela le feshene kgotsa tsela e se lebegang ka yone.
[Lebokoso mo go tsebe 29]
Dilo Tse o Tshwanetseng go di Ela Tlhoko fa o Tlhopha Setlhako
William A. Rossi le Ross Tennant ba dira dikakantsho tse di latelang mo bukeng ya bone ya setlhogo se se reng Professional Shoe Fitting.
“Boikaelelo jwa go lekanya bogolo jwa lenao ga se go dira setlhako se se go lekanang kgo, jaaka fa batho bangwe ba akanya.” Ke ka ntlha yang fa go ntse jalo? Ka gonne go na le dilo di le dintsi tse di amang bogolo jwa setlhako tse di jaaka, boleele jwa serethe, mokgwa o se dirilweng ka one, gore se dirilwe ka eng le gore se dirilwe kae. Seno se botlhokwa thata gompieno e re ka ditlhako di dirwa kwa dinageng di le dintsi ka ditsela tse di sa tshwaneng.
Fa lenao la gago le lekanngwa, gogela kausu kwa pele gore menwana ya gago ya maoto e se ka ya obega gonne seo se ka dira gore lenao la gago le se ka la metiwa ka tsela e e tshwanetseng.
Lenao la gago le tshwanetse go lekanngwa jang—o ntse kgotsa o eme? “Go motlhofo go lekanya lenao motho a ntse.” Mme seo se dira gore le se ka la lekanngwa ka tsela e e tshwanetseng. Ka jalo, o tshwanetse go ema fa o lekanngwa dinao. O se ka wa tsaya gore lenao la gago la molema ke lone le legolo. A lekanye a le mabedi!
“Go lekanya batho ditlhako ke bokgoni le tiro e e dirwang ke batho ba ba thapiseditsweng tiro eo, ba ba dirisanang le mabenkele a le one a nang le batho ba ba nang le bokgoni jwa go dira jalo, ba ba tlhaloganyang e bile ba lemoga botlhokwa jwa go lekanya batho ditlhako ka tsela e e tshwanetseng.”
[[Ditshwantsho mo go tsebe 28]
(Go bona mokwalo o o feletseng, leba kgatiso)
Dikarolo tsa setlhako
pato ya setlhako
bogodimo jwa setlhako
fa lenao le tsenang gone
bokafateng jwa setlhako
sehuba sa serethe
botlase jwa serethe
sesireletsa menwana
sola e e kwa tlase
momeno wa setlhako
bogodimo jwa setlhako
moroko o o tshwereng loleme lwa setlhako
loleme lwa setlhako
letlhakore la setlhako
sesireletsa serethe
serethe
[Ditshwantsho mo go tsebe 29]
Sedirisiwa se se bidiwang Brannock
[Setshwantsho mo go tsebe 30]
Mefuta yotlhe ya ditlhako e dirwa go theilwe mo go tseno tse supa
[Ditshwantsho mo go tsebe 30]
Mekgwa e e farologaneng ya go bofa ditlhako
Mokgwa wa blucher
Mokgwa wa bal


text:
BASHA BA BOTSA JAANA
Nka Dirang fa ke Raelwa?
Moaposetoloi Paulo o ile a kwala a re: “Fa ke eletsa go dira se se siameng, se se bosula se gone mo go nna.” (Baroma 7:21) A le wena o kile wa ikutlwa jalo? Fa go le jalo, dintlha tse di latelang di tla go thusa go itse gore o direng fa o raelesega go dira dilo tse di sa siamang.
Se o tlhokang go se itse
Fa dithaka tsa gago di go raela, gantsi o ikutlwa o patelesega go dira dilo tse di sa siamang. Baebele ya re: “Go itlwaelanya le ba ba bosula go senya mekgwa e e molemo.” (1 Bakorintha 15:33) Dilo tse o di bonang mo thelebisheneng le mo Internet di ka dira gore o nne le dikeletso tse di sa siamang tse di ka dirang gore o raelesege go tlola molao wa Modimo kgotsa o feleletse o dira dilo tse di sa siamang tse o bonang batho ba di dira.—Ekesodo 23:2.
“Fa o batla go ratwa le go amogelwa ke batho, o feleletsa o dira sengwe le sengwe fela gore o ba itumedise!”—Jeremy.
Akanya ka seno: Goreng go ka nna thata go tila go dira dilo tse di sa siamang fa e le gore o motho yo o tshwenyegileng thata ka gore batho ba tla reng ka wena?—Diane 29:25.
Ntlha ya botlhokwa ke eno: Se letle dithaka tsa gago gore di go raele go dira dilo tse o sa batleng go di dira.
Se o ka se dirang
Itse se o se dumelang. Fa o sa itlhaloganye, o ka nna wa feleletsa o tshwana le mpopi o batho ba o tsenyang megala ba bo ba o binisa. Go botoka go latela kgakololo eno ya Baebele: “Tlhomamisang dilo tsotlhe; ngangatlelang se se molemo.” (1 Bathesalonika 5:21) Fa o tlhaloganya Baebele sentle, ga go kitla go nna motlhofo gore batho ba go raele go dira dilo tse di sa siamang ka gonne o tla bo o itse se o se dumelang.
Akanya ka seno: Goreng o dumela gore melao ya Modimo e diretswe go go thusa?
“Ke lemogile gore fa ke tshela go ya ka dilo tse ke di dumelang e bile ke sa ineele fa ke raelwa, batho ba ntlotla le go feta.”—Kimberly.
Sekai sa mo Baebeleng se re ka se latelang: Daniele. Fa Daniele a ne a le mosha, o ile “a ikemisetsa mo pelong ya gagwe” gore ga a kitla a tlola melao ya Modimo.—Daniele 1:8.
Itse gore o bokoa fa kae. Baebele e bua ka “dikeletso tse basha ba nang le go nna le tsone.” (2 Timotheo 2:22) Dikeletso tseo di akaretsa keletso ya thobalano, ya go batla go ratwa ke batho le ya go batla go itirela ditshwetso mme o ise o gole sentle.
Akanya ka seno: Baebele ya re: “Mongwe le mongwe o lekwa ka go gogelwa a ba a hepisiwa ke keletso ya gagwe.” (Jakobe 1:14) Ke keletso efe e o tleng o nne le yone?
“Se leke go itsietsa, amogela gore go na le dikeletso tse o tleng o nne le tsone. Dira dipatlisiso tsa gore o ka di fenya jang o bo o kwala dintlha tse o batlang go di dirisa. Seno se tla go thusa gore fa teko eo e tla gape, o kgone go e tila.”—Sylvia.
Sekai sa mo Baebeleng se re ka se latelang: Dafide. Dafide o kile a ineela go raelwa ke batho e bile le ene o ile a tlelwa ke dikeletso tse di sa siamang. Mme ga a ka a boeletsa diphoso tseo gape. O ile a kopa Jehofa a re: “Bopa pelo e e itshekileng mo go nna, . . . mme o tsenye moya o mosha mo teng ga me, o o nitameng.”—Pesalema 51:10.
Se letle batho gore ba go direle ditshwetso. Baebele ya re: “Lo se ka lwa itetla gore lo fenngwe ke bosula.” (Baroma 12:21) Seo se raya gore ga o tlhoke go ineela fa o raelwa. O kgona go tlhopha go dira se se siameng.
Akanya ka seno: O ka netefatsa jang gore o dira tshwetso e e siameng fa o le mo seemong se se go raelang go dira dilo tse di sa siamang?
“Fa ke raelesega go dira selo se se sa siamang, ke ipotsa gore ke tlile go ikutlwa jang fa ke sena go se dira. Gongwe ke tla itumela ka nako eo mme bothata e nna gore a ke tla tswelela ke itumetse morago ga moo. Nnyaa, ke tlile go ikotlhaya. Ka jalo, kwa bofelong ke feleletsa ke sa bone mosola wa go dira selo seo.”—Sophia.
Sekai sa mo Baebeleng se re ka se latelang: Paulo. Le fa Paulo a ne a itse makoa a gagwe, o ne a sa a letle gore a mo laole. O ile a kwala a re: “Ke itaya mmele wa me ke bo ke o tshwara jaaka motlhanka.”—1 Bakorintha 9:27.
Ntlha ya botlhokwa ke eno: Fa o raelwa, ga go na ope yo o ka go pateletsang go dira dilo tse wena o sa batleng go di dira.
Se lebale gore diteko ga di nnele ruri. Mellissa yo o nang le dingwaga di le 20 a re: “Dilo tse dintsi tse ke neng ke tsaya gore ke diteko fa ke ne ke le kwa sekolong, gone jaanong ke di tsaya e le dilo fela tse di sa reng sepe. Seo se nthusa go lemoga gore diteko tse ke kopanang le tsone gone jaanong le tsone di tlile go feta e bile letsatsi lengwe ke tla leba kwa morago ke bo ke leboga gore ke ile ka kgona go di itshokela.”


text:
Modisa wa phuthego o tshwanetse go se nne le melato
timothy 3:2
Jalo, molebedi o tshwanetse go nna yo o se nang se a ka tshwaiwang phoso ka sone, monna wa mosadi a le mongwe, yo o tekatekano mo mekgweng, a itekanetse sentle mo mogopolong, a dira dilo ka thulaganyo, a tshola baeng, a tshwanelega go ruta,
Jalo, molebedi o tshwanetse go nna yo o se nang se a ka tshwaiwang phoso ka sone, monna wa mosadi a le mongwe, yo o tekatekano mo mekgweng, a itekanetse sentle mo mogopolong, a dira dilo ka thulaganyo, a tshola baeng, a tshwanelega go ruta,